**Informatīvais ziņojums**

**„Par vidēja termiņa makroekonomiskās attīstības un fiskālās politikas ietvara 2012. – 2014. gadam iesniegšanu Ministru kabinetā”**

Finanšu ministrija iesniedz izskatīšanai Ministru kabineta (turpmāk - MK) 2011. gada 17. maija sēdē informatīvo ziņojumu „Par vidēja termiņa makroekonomiskās attīstības un fiskālās politikas ietvara 2012. – 2014. gadam iesniegšanu Ministru kabinetā” (turpmāk – informatīvais ziņojums) un protokollēmuma projektu, lai pieņemtu lēmumu par tālāko pieeju attiecībā uz vidēja termiņa makroekonomiskās attīstības un fiskālās politikas ietvara 2012. – 2014. gadam (turpmāk – Ietvars) iesniegšanu MK.

Informatīvajā ziņojumā ir izvērtēta vidēja termiņa makroekonomiskās attīstības un fiskālās politikas ietvara 2012. – 2014. gadam iesniegšanas MK 2011. gada 24. maijā lietderība.

2011. gada 22. marta informatīvā ziņojuma „Par 2012. gada budžeta fiskālās konsolidācijas un Māstrihtas kritēriju izpildei nepieciešamo lēmumu pieņemšanu” 1. pielikuma „Laika grafiks sākotnējai lēmumu pieņemšanai par 2012. gada budžeta fiskālo konsolidāciju un pasākumiem Māstrihtas kritēriju izpildei” (prot. Nr. 18, 56. §) 11. punkts nosaka, ka vidēja termiņa makroekonomiskās attīstības un fiskālās politikas ietvara 2012. – 2014. gadam apstiprināms MK šī gada 24. maijā.

Šī gada 26. aprīlī MK apstiprināja Latvijas Konverģences programmu (prot. Nr. 18 53.§). Latvijas Konverģences programma tāpat kā vidēja termiņa makroekonomiskās attīstības un fiskālās politikas ietvars 2012. – 2014. gadam ir vidēja termiņa politikas dokuments, kas raksturo Latvijas fiskālo politiku 2011. - 2014. gadam, un ir sagatavota vadoties pēc Stabilitātes un izaugsmes pakta ieviešanas nosacījumiem un ir vērsta uz stingras un ilgtspējīgas fiskālās politikas īstenošanu un makroekonomiskās stabilitātes nodrošināšanu.

Latvijas Konverģences programmā ietvertais makroekonomiskās attīstības scenārijs tika izstrādāts šī gada martā, ņemot vērā faktiskos makroekonomiskos rādītājus par 2010. gadu, kā arī atsevišķus īstermiņa makroekonomiskos rādītājus par šī gada pirmajiem diviem mēnešiem. Uz maija sākumu pieejamie makroekonomiskie rādītāji neliecina, ka situācija būtu būtiski mainījusies, tādēļ jaunu prognožu izstrāde nav nepieciešama. Makroekonomiskā attīstības scenārija aktualizēšana ir paredzēta pēc iekšzemes kopprodukta datu par 2011. gada pirmo ceturksni un īstermiņa ekonomisko rādītāju par 2011. gada otro ceturksni saņemšanas, šī gada jūlijā un augustā.

Savukārt valdības fiskālās politikas mērķi vidējam termiņam ir noteikti ne tikai Latvijas Konverģences programmā, bet arī Nodomu vēstules projektā Starptautiskajam Valūtas fondam un Saprašanās memoranda projektā starp Eiropas Savienību un Latvijas Republiku.

Jānorāda arī, ka šī gada 28. martā MK apstiprināja valsts budžeta bāzes izdevumus 2012. – 2014. gadam sadalījumā pa ministrijām un citām centrālajām valsts iestādēm, kas atbilstoši Likuma par budžetu un finanšu vadību 16.2 panta otrajā daļā noteiktam ir jāiekļauj vidēja termiņa makroekonomiskās attīstības un fiskālās politikas ietvarā, un kas arī tika izmantots Konverģences programmā, sagatavojot vispārējās valdības izdevumu novērtējumu atbilstoši Eiropas Kontu sistēmas metodoloģijai.

Ņemot vērā, ka makroekonomiskie rādītāji, kas iekļaujami vidēja termiņa makroekonomiskās attīstības un fiskālās politikas ietvarā 2012. – 2014. gadam, kā arī analizējamais laika periods sakrīt ar Konverģences programmā apstiprinātajiem makroekonomiskajiem rādītājiem un analizēto laika periodu, kā arī to, ka valdības fiskālās politikas mērķi vidējam termiņam ir noteikti Latvijas Konverģences programmā un ka MK ir apstiprinājis valsts budžeta bāzes izdevumus 2012. – 2014. gadam, vidēja termiņa makroekonomiskās attīstības un fiskālās politikas ietvaru šobrīd nav lietderīgi izstrādāt. Pretējā gadījumā tiks sagatavots un šī gada 24. maijā iesniegts MK Vidēja termiņa makroekonomiskās attīstības un fiskālās politikas ietvars ar identiskiem makroekonomiskajiem rādītājiem un valdības fiskālās politikas mērķi vidējam termiņam kā MK šī gada 26. aprīlī apstiprinātajā Konverģences programmā.

Pielikumā: Laika grafiks sākotnējai lēmumu pieņemšanai par 2012. gada budžeta fiskālo konsolidāciju un pasākumiem Māstrihtas kritēriju izpildei uz 2 lapām.

Finanšu ministrs A.Vilks

10.05.2011. 15:52

547

Jermacāne, 67095429

Ilga.Jermacane@fm.gov.lv